Rigspolitiet

Danmark er opdelt i 12 politikredse, hvor Københavns Politi er størst, og Bornholms Politi er mindst. Derudover er der Rigspolitiet, som ud over at være den øverste politimyndighed også løser en række opgaver.

Få her indblik i, hvad Rigspolitiet er for en størrelse:

* Rigspolitiet driver Politiskolen, som står for uddannelsen af politifolk - både den toårige basisuddannelse og den halvårlige uddannelse som politikadet. Skolen står også for videre- og lederuddannelser.

* Rigspolitiet varetager den overordnede økonomi- og virksomhedsstyring af politiet. Det er også Rigspolitiet, der fastlægger den overordnede strategi for politiet - for eksempel hvilke områder der skal op- og nedprioriteres.

* Rigspolitiet bistår de lokale politikredse på forskellige områder, når der er brug for særligt specialiserede kompetencer. Det drejer sig blandt andet om Nationalt Kriminalteknisk Center og Nationalt Cyber Crime Center (NC3).

* Rigspolitiet har desuden Nationalt Færdselscenter, som koordinerer politiets indsats på færdselsområdet. Nationalt Udlændingecenter koordinerer indsatsen på udlændingeområdet.

* Rigspolitiet har også et center, der beskæftiger sig med forebyggelse af kriminalitet.

* Derudover huser Rigspolitiet blandt andet en større personaleafdeling, som løser en række opgaver på hr-området. Afdelingen står blandt andet også for at træffe afgørelse i disciplinærsager, hvor politifolk har handlet i strid med reglerne.

* Politiets Efterretningstjeneste hører administrativt også under Rigspolitiet.

Kilder: Rigspolitiet.

/ritzau/